पाक चौकियों पर आतंकियों का हमला, 50 मरे  
पाक के पश्चिमोत्तर कबायली इलाके में चार सीमा चौकियों पर अफगान क्षेत्र से किए गए हमलों में 10 आतंकी और कम से कम 40 सुरक्षाकर्मी मारे गए।
पाकिस्तान के पश्चिमोत्तर कबायली इलाके में चार सीमा चौकियों पर शनिवार को अफगानिस्तानी क्षेत्र से किए गए हमलों में 10 अफगान आतंकवादी और कम से कम 40 पाकिस्तानी सुरक्षाकर्मी मारे गए।   समाचार एजेंसी सिन्हुआ ने उर्दू टीवी चैनल 'दुनिया' के हवाले से बताया कि यह हमला खबर पख्तूनख्वा के पर्वतीय कस्बे चितराल में हुआ।  समाचार चैनल 'जिओ न्यूज' के मुताबिक हमलों में मारे गए सुरक्षाकर्मी चितराल स्काउट्स के थे।  सूत्रों ने बताया कि हमलों में करीब 400 अफगान आतंकवादी शामिल थे। आतंकवादियों ने रॉकेट और भारी हथियारों से आर्सन, दमील निसार, बोदेबार और मिरकानी सीमा चौकियों पर हमला किया।   आतंकवादी अरेंदु कस्बे से पाकिस्तानी सीमा में दाखिल हुए। यह कस्बा अफगानिस्तान के शहर जलालाबाद से 160 किलोमीटर दूर है।  पाकिस्तानी सेना ने आतंकवादियों के घुसपैठ के रास्तों को बंद करने के लिए कथित रूप से चार पुल उड़ा दिए।  सूत्रों ने 'जिओ न्यूज' को बताया कि आतंकवादियों ने पाकिस्तानी सीमा के बोदेबार इलाके के समीप अरांदो सड़क को बाधित कर दिया है जिसके चलते सुरक्षाकर्मियों को उनसे मुकाबला करने में दिक्कत पेश आ रही है।